FI Euroopan unionin virallinen lehti C 234/27

VALTIONTUKI — ITALIA

(Euroopan yhteisön perustamissopimuksen 87–89 artikla)

EY:n perustamissopimuksen 88 artiklan 2 kohdan mukainen komission tiedonanto jäsenvaltioille ja muille asianosaisille

Valtiontuki C 11/02 (ex N 382/01) — Valtiontuki tietyille tiekuljetuksiin tarkoitetuille raskaille ajoneuvoille kyseisten kuljetusten siirtämiseksi Lago Maggioren valtatieltä 33 moottoritielle A26

(ETA:n kannalta merkityksellinen teksti)

(2007/C 234/12)

Komissio on ilmoittanut 20. huhtikuuta 2004 päivätyllä, seuraavassa toistetulla kirjeellä Italialle päätöksestään sallia, että edellä mainitun tuen myöntämistä lykätään

”1. MENETTELY 1. Komissio vahvisti 9. heinäkuuta 2003 tekemällään päätöksellä, että tuki, jonka Italia aikoi myöntää 1. kesäkuuta 2003 — 30. syyskuuta 2003 Lago Maggioren alueen tiekuljetuksissa käytettäville tietyille raskaille ajoneuvoille, on sopusoinnussa perustamissopimuksen kanssa. 2. Italian viranomaiset ilmoittivat komissiolle 27. lokakuuta 2003 päivätyllä kirjeellä (rekisteröity 28. lokakuuta 2003 numerolla A/33206), etteivät ne voineet myöntää edellä mainittua tukea 1. kesäkuuta 2003 — 30. syyskuuta 2003 ja että ne aikovat lykätä sen myöntämistä ja myöntää sen samoin ehdoin 1. kesäkuuta 2004 — 30. syyskuuta 2004. 3. Italian viranomaisille ilmoitettiin 11. helmikuuta 2004 (TREN/A/4/CF/il D(2004) 263), että komission on tehtävä päätös tukeen tehtyjen muutosten ottamiseksi huomioon. 2. YKSITYISKOHTAINEN KUVAUS TOIMENPITEESTÄ 4. Aluelakiluonnosten N:o 14/2000 ja N:o 87/2000 konsolidoidun version mukaan Piemonten aluehallinto aikoo siirtää tilapäisesti 1. kesäkuuta 2003 — 30. syyskuuta 2003 yli 7,5 tonnin ajoneuvojen liikenteen Lago Maggioren ranta-alueen valtatieltä 33 maksulliselle moottoritielle A26 väleillä Gravellona Toce—Castelletto Ticino ja Gravellona Toce—Borgomanero. Toimenpide koskee liikennettä molempiin suuntiin. 5. Toimenpiteen soveltamisalaan kuuluvat tiekuljetuksissa käytettävät yli 7,5 tonnin ajoneuvot (1), jotka käyttävät sähköistä Telepass-tiemaksujärjestelmää ja/tai suorittavat tiemaksun käteisenä, Bancomat-pankkikortilla, luottokortilla tai Viacard-kortilla (2). 6. Infrastruktuuri- ja liikenneministeriön, Piemonten aluehallinnon, Società Autostrade S.p.A.:n ja tiekuljetusyhdistysten parafoiman aiepöytäkirjan mukaan Piemonten aluehallinto sitoutuu vastaamaan osittain eli 40 prosenttiin ja noin 150 000 EUR enimmäismäärään saakka tiemaksuista, jotka aiheutuvat moottoritien A26 pakollisesta käytöstä. Tiekuljetusyhdistykset ovat puolestaan sitoutuneet varmistamaan, että niiden jäsenet maksavat vähintään 40 prosenttia näistä maksuista. Lisäksi Società Autostrade S.p.A. tarjoaa toimenpiteen piiriin kuuluville ajoneuvoille 20 prosentin alennuksen. 7. Tukea ei myönnetty 1. kesäkuuta 2003 — 30. syyskuuta 2003, vaan se myönnetään 1. kesäkuuta 2004 — 30. syyskuuta 2004. 3. TOIMENPITEEN ARVIOINTI 8. Komissio vahvisti 9. heinäkuuta 2003 tekemällään päätöksellä, että toimenpide on valtiontukea, joka on sopusoinnussa yhteisön oikeuden kanssa neuvoston asetuksen (ETY) 1107/70 (3) ja perustamissopimuksen 73 artiklan mukaisesti. 9. Erityisesti Telepass-järjestelmää käyttäviin liikenteenharjoittajiin sovellettavan etuuskohtelun poistaminen etukäteen oli ratkaiseva tekijä, joka poisti pääasiallisen epäilyn siitä, että toimenpide johtaa syrjintään eri jäsenvaltioiden liikenteenharjoittajien välillä. Telepass-järjestelmää käyttävät ensijaisesti italialaiset liikeenteenharjoittajat. Lisäksi komissio katsoi, että raskaan ajoneuvoliikenteen siirtäminen ranta-alueelta muualle on tarpeen liikenteen yhteensovittamiseksi. Se myös totesi, että paikallisten viranomaisten toimenpide rajoittuu moottoritien pakollisesta käytöstä aiheutuvien lisäkustannusten korvaamiseen tietyille ajoneuvoille. Lisäksi koska toimenpiteen tuoma taloudellinen hyöty on vähäinen ja sen kesto lyhyt, komissio katsoi, että tuki ei vaikuta yhteisön sisäiseen kauppaan eikä vääristä kilpailua yleisen edun vastaisella tavalla. 10. Huomattakoon, että vain tuen myöntämisajankohtaa on muutettu. Koska hyväksytyn tuen muut osatekijät pysyvät ennallaan, komissio katsoo, että muutos ei vaikuta 9. heinäkuuta 2003 tehdyssä päätöksessä tehtyyn arviointiin. 4. PÄÄTELMÄT Italia saa lykätä tässä kirjeessä tarkoitetun tuen myöntämisen ajanjaksolle 1. kesäkuuta 2004 — 30. syyskuuta 2004.”

(1) Ks. Italian tielain (Codice della Strada) 54 artiklan 1 kohdan d, e, h, i ja n alakohdat, 30. huhtikuuta 1992 annettu lakiasetus N:o 285 (Gazzetta ufficiale della Repubblica italiana N:o 114, 18.5.1992), sellaisena kuin se on muutettuna 10. syyskuuta 1993 annetulla lakiasetuksella N:o 360 (Gazzetta ufficiale della Repubblica italiana 217, 15.9.1993). Ks. myös 5. joulukuuta 2001 annettu infrastruktuuri- ja liikenneministeriön asetus ja 16. joulukuuta 1992 annetun tasavallan presidentin asetuksen N:o 495 7 artikla.

(2) Ks. erityisesti aiepöytäkirjaluonnoksen 5 kohta.

(3) EYVL L 130, 15.6.1970, s. 1.